દૂરના બાંકડે બેઠેલી કજરી સુધી ચર્ચા ન પહોંચે એટલા ધીમા સ્વરે એકલવાયા વૃદ્ધોની સલામતીનો મુદ્દો ચર્ચાતો હતો. રજૂઆત કરનારાં માયાબહેન તો દૃઢપણે માનતાં કે એકલી વ્યક્તિએ નોકર રાખવા કરતાં જાતે કામની ટેવ પાડવી બહેતર! એકલા રહેનારામાં દેવયાનીબહેન સિવાય બીજું કોઈ ગ્રુપમાં નહોતું એટલે તેમણે તો ‘અમેરિકા શિફ્ટ થઈ જાવ’થી માંડીને ‘જાતમહેનત ઝિંદાબાદ’નાં સૂચનો ઝેલવાનાં જ આવ્યાં. દરેક સુઝાવમાં, પ્રત્યેક દલીલમાં તેમને તથ્ય વર્તાયું. આમેય છાપાંના ખબરોથી ચિત્ત ડહોળાયું તો હતું જ.